韓幹馬圖
作者：陸游
朝代：宋

paragraphs: 唐人畫馬如相馬，□□不在驪與黄。
天機入神即揮灑，氣脫毫素先騰驤。
昔年曾畫穆王游八極，八龍之駿雲五色。
後來又寫越影超光脫丹碧，後來又寫漢武窮渥洼。
復見神駒來漢家，勢走滅沒開風沙。
壯哉此馬健且雄，玉花徧身雲滿鬉。
首如渴烏眼如電，皎如疋練橫晴空。
使之陷陣當破敵，萬馬不敢先秋風。
如何解鞍脫其馽，縱爾俶儻如游龍。
君不見四海罷征戰，九夷盡梯航。
方將却爾宛水之西，歸爾華山之陽。
幸逢韓供奉寫爾神，杜拾遺歌爾良。
贈爾支道林，愛爾神駿懸高堂。